Għadna kif ikkonkludejna s-17-il Summit bejn l-UE u l-Ukrajna. Madankollu, dan kien l-ewwel summit taħt il-Ftehim ta' Assoċjazzjoni l-ġdid bejn l-UE u l-Ukrajna. U kien ukoll l-ewwel summit minn mindu bdew l-aggressjoni u l-konflitt f'Donbass u l-Krimea. Id-diskussjoni dwar il-kriżi fl-Ukrajna ħadet ħafna mill-ħin tagħna u stajna niskambjaw fehmiet dwar is-sitwazzjoni fuq il-post u dak li jeħtieġ isir. Qbilna li l-implimentazzjoni sħiħa tal-ftehimiet ta' Minsk tibqa' l-aħjar opportunità biex nersqu lejn soluzzjoni politika. Qed nagħmlu monitoraġġ mill-qrib tal-waqfien mill-ġlied. Filwaqt li l-livell ta' vjolenza naqas mill-ftehim ta' Frar 'l hawn, il-vjolazzjonijiet tal-waqfien mill-ġlied qed isiru kuljum u l-OSKE għadha ma tistax tivverifika l-irtirar ta' armamenti tqal. Barra minn hekk, ninsabu mħassbin ħafna dwar informazzjoni li qed taslilna li għadhom deħlin armi fil-lvant tal-Ukrajna. Ser inkomplu bl-isforzi diplomatiċi tagħna. Nistennew li l-Federazzjoni Russa tassumi r-responsabbiltà biex tissodisfa l-obbligi tagħha, li jinkludu l-irtirar tal-forzi armati u tagħmir Russi. Ta' min ifakkar li s-sanzjonijiet u l-miżuri restrittivi tagħna huma marbuta mal-implimentazzjoni sħiħa tal-ftehimiet ta' Minsk. Nistennew r-rilaxx urġenti tal-ostaġġi kollha, inkluża Nadia Savchenko. Semmejna l-monitoraġġ u l-kompiti marbuta mas-sigurtà. L-Unjoni Ewropea diġà qed issaħħaħ l-appoġġ tagħha lill-OSKE, iżda ddiskutejna wkoll kwistjonijiet aktar ġeneriċi. Nafu x'inhuma l-aspettattivi min-naħa tal-Ukrajna dwar din il-kwistjoni. Dan mhux se jkun faċli, iżda se naraw x'nistgħu nagħmlu. Se nibagħtu malajr kemm jista' jkun missjoni ta' valutazzjoni ċivili. Kellna skambju ta' fehmiet dwar is-sitwazzjoni umanitarja, fejn l-isforzi biex titwassal l-għajnuna lill-popolazzjoni milquta jridu jiġu intensifikati. Dan jinkludi passi leġislattivi u istituzzjonali, li jridu jittieħdu mill-Ukrajna. L-Unjoni Ewropea u l-Istati Membri tagħha huma fost l-akbar kontributuri fl-isforzi ta' għajnuna internazzjonali u ninsabu lesti nikkontribwixxu aktar. Is-Summit offra wkoll il-possibbiltà li jiġu diskussi t-tħejjijiet għas-Summit tas-Sħubija tal-Lvant f'Riga x-xahar id-dieħel. Qbilna li dan l-avveniment importanti huwa sinjal kemm tal-impenn qawwi tagħna għal dan il-qafas kif ukoll għall-istabbiliment tal-prijoritajiet tagħna għas-snin li ġejjin. Ippermettuli nikkonkludi b'riflessjoni wara ż-żjara tiegħi f'Maidan dalgħodu. Maidan kienet punt deċiżiv għall-Ukrajna - kif ukoll għall-Ewropa. Issa, irridu niżguraw li dan kien punt ta' bidla għall-aħjar. Għall-benefiċċju tal-Ukreni kollha. Jien ninsab fiduċjuż li qed timxu fid-direzzjoni t-tajba. Iżda ninsab konxju wkoll li għad tridu tiffaċċjaw ħafna ostakli. U nkunu sinċieri, sagrifiċċji. Naf dan minn pajjiżi stess, il-Polonja, li f'ħafna aspetti kellha tgħaddi mill-istess proċess, sikwit diffiċli - anke mingħajr konflitt armat 'il ġewwa mill-fruntieri tagħna. Iżda nista' wkoll onestament ngħid li m'hemmx alternattiva aħjar. Ir-riformi, is-sagrifiċċji, il-fatt li issa qed tħarsu lejn l-Ewropa u l-Punent huma kollha vallapena. Nassigurakom li l-Ewropa se tappoġġakom sal-aħħar - u se nassistukom mill-aħjar li nistgħu. Illum dan kien ukoll il-messaġġ ewlieni tiegħi lill-President Poroshenko u lill-Prim Ministru Yatseniuk. Iżda x-xogħol l-iebes intom tridu tagħmluh mhux l-Ewropa. Intom biss, in-nazzjon Ukren u l-Gvern u l-Parlament tiegħu, tistgħu twettqu din il-biċċa xogħol iebsa li tirriformaw l-Ukrajna. Biex tagħmlu l-Ukrajna pajjiż aktar prosperu, aktar ġust u aktar ekwu. Fi ftit kliem, Ukrajna aħjar. Grazzi. Ara l-paġna tal-laqgħa